Kardiomiopati Takotsubo

Kardiomiopati Takotsubo, juga dikenali sebagai kardiomiopati tekanan, merupakan sejenis penyakit jantung yang berlaku apabila terdapat kelemahan sementara secara mengejut pada bahagian otot jantung tanpa penyumbatan arteri ke jantung. Antara gejala yang mungkin terlibat termasuklah sakit dada, sesak nafas dan kehilangan kesedaran seketika. Antara komplikasi yang mungkin terlibat termasuklah kegagalan jantung, aritmia, strok, dan penghentian jantung mengejut.

Penyakit ini biasanya berlaku akibat tekanan yang ketara, sama ada dari segi fizikal mahupun emosi. Antara perkara yang mungkin mencetuskan tekanan teruk termasuklah kematian orang yang disayangi, perceraian, pengucapan awam, serangan fizikal, kemoterapi, feokromositoma (sejenis barah kelenjar adrenal yang menyebabkan perembesan hormon tekanan mendadak) dan muntah. Mekanisme yang mungkin berlaku adalah penglibatan lonjakan katekolamina yang termasuk adrenalina dan norepinefrina, sehingga menambahkan kerja pengepaman jantung dan mengurangkan aliran darah ke jantung. Diagnosis penyakit ini adalah berdasarkan pengkateteran jantung yang mengesahkan keadaan arteri koronari yang tidak terhalang pada waktu sama terdapat penggelembungan pada ventrikel kiri. Penemuan hasil imbasan elektrokardiogram mungkin seakan penginfarkan miokardium (MI). Peningkatan aras troponin mungkin berlaku, walaupun secara amnya kurang berlaku.

Pengurusan awal melibatkan jagaan sokongan. Tiada bukti bahawa terdapat rawatan yang boleh mencegah keberulangan penyakit ini. Walaupun jantung biasanya kembali normal setelah beberapa hari ke beberapa minggu, kira-kira 4% yang terkena penyakit ini mati semasa episod awal, dan terdapat 12% risiko untuk berulangnya penyakit ini di masa hadapan. Kes yang terhasil akibat penyakit fizikal dan bukannya tekanan emosi dikaitkan dengan hasil prognosis yang lebih buruk.

Kardiomiopati Takotsubo berlaku di seluruh dunia. Ia lebih kerap berlaku pada wanita selepas menopaus. Penyakit ini dianggap bertanggungjawab untuk kira-kira 2 hingga 7% daripada apa yang pada mulanya dianggap sebagai serangan jantung. Penyakit ini pertama kali diperincikan oleh Sato pada tahun 1990. Nama itu berasal daripada perkataan Jepun takotsubo yang bermaksud "perangkap sotong kurita", kerana jantung dalam keadaan tersebut berbentuk seperti perangkap sotong. Dalam bahasa harian penyakit ini boleh dikenali sebagai "sindrom patah hati".

Rujukan 

WPPER